Klasa: 410-01/25-01/02

Urbroj: 2198-1-10-25-1

Zadar, dana 14. siječnja 2025. godine

**PREDMET**: Prijedlog Odluke o porezima Grada Zadra

**NADLEŽNOST ZA DONOŠENJE**: Gradsko vijeće Grada Zadra

**PRAVNI TEMELJ:** čl. 27. i čl. 82. Statuta Grada Zadra („Glasnik Grada Zadra“, broj: 9/09,

28/10, 3/13, 9/14, 2/15 –pročišćeni tekst, 3/18, 7/18-pročišćeni tekst,

15/19, 2/20 i 3/21, 14/23 –pročišćeni tekst), čl. 2. Općeg poreznog

zakona („Narodne novine“, broj: 115/16, 106/18, 121/19, 32/20, 42/20,

114/22 i 152/24) te čl. 20. i čl.42. Zakona o lokalnim porezima („Narodne

novine“ broj: 115/16, 101/17, 114/22, 114/23 i 152/24)

**IZVJESTITELJ:** Ivan Mijolović, dipl.oec, pročelnik

**MATERIJAL IZRADIO:** Romana Bajlo, dipl.iur.

.

**O B R A Z L O Ž E N J E**

Pravni temelj za donošenje ove Odluke je članak 20. i 42. stavak 1. Zakona o lokalnim porezima („Narodne novine“ broj 115/16, 101/17, 114/22, 114/23, 152/24) u svezi s čl. 12. st. 1. Zakona o izmjenama i dopunama Zakona o lokalnim porezima („Narodne novine" broj 152/24) te čl. 27. i 82.. Statuta Grada Zadra („Zadra („Glasnik Grada Zadra“, broj: 9/09,28/10, 3/13, 9/14, 2/15 –pročišćeni tekst, 3/18, 7/18-pročišćeni tekst, 15/19, 2/20 i 3/21, 14/23 –pročišćeni tekst).

Hrvatski Sabor na sjednici održanoj dana 13.12.2024. godine donio je Zakon o izmjenama i dopunama Zakona o lokalnim porezima koji je objavljen u Narodnim novinama broj 152/24 dana 24.12.2024. godine sa stupanjem na snagu od 01.01.2025. godine.

Budući da je navedenim zakonskim izmjenama, ukinut porez na kuće za odmor te je zamijenjen novim porezom na nekretnine, bilo je nužno da Grad Zadar kao jedinica lokalne samouprave, na odgovarajući način izmijeni dosadašnju Odluku o porezima Grada Zadra i to na način da se umjesto ukinutog poreza na kuće za odmor, propiše novi porez na nekretnine te da se odredi visina tog poreza, kao i nadležno tijelo za utvrđivanje i naplatu, odnosno da se na pravilan i zakonit način provede usklađenje Odluke Grada Zadra s važećim zakonskim propisima. Odredbe Odluke koje se tiču poreza na potrošnju, ostaju nepromijenjene.

Nekretninom se, u smislu Zakona o lokalnim porezima („Narodne novine“ broj 115/16, 101/17, 114/22, 114/23, 152/24) smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Obveznici plaćanja poreza na nekretnine su domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Porez na nekretnine lokalni je porez čiji se prihod dijeli:

1. 80% udio jedinice lokalne samouprave na čijem se području nekretnina nalazi

2. 20% udio jedinice područne (regionalne) samouprave na čijem se području nekretnina nalazi.

Premda zakonodavac propisuje raspon poreza na nekretnine od 0,60 EUR do 8,00 EUR po metru kvadratnom korisne površine nekretnine Grad Zadar zadržava postojeći iznos koji je vrijedio kod oporezivanja kuća za odmor u visini od 1,99 EUR po metru kvadratnom korisne površine nekretnine.

Poslove u svezi s utvrđivanjem, službenim evidentiranjem, nadzorom, naplatom I postupkom ovrhe radi naplate poreza na nekretnine obavljat će Ministarstvo financija, Porezna uprava, Područni ured Zadar.

Imajući u vidu naprijed navedene odredbe Zakona predlaže se donošenje nove Odluke o porezima Grada Zadra.

P R O Č E L N I K

Ivan Mijolović, dip.oec.

Temeljem odredbe čl. 27. i čl. 82. Statuta Grada Zadra („Glasnik Grada Zadra“, broj: 9/09, 28/10, 3/13, 9/14, 2/15 –pročišćeni tekst, 3/18, 7/18-pročišćeni tekst, 15/19, 2/20 i 3/21, 14/23 – pročišćeni tekst), čl. 2. Općeg poreznog zakona („Narodne novine“, broj: 115/16, 106/18, 121/19, 32/20, 42/20, 114/22 i 152/24) i čl. 20. i čl. 42. Zakona o lokalnim porezima („Narodne novine“ broj: 115/16, 101/17, 114/22, 114/23 i 152/24) Gradsko vijeće Grada Zadra na sjednici, održanoj dana\_\_\_\_\_\_\_2025. godine donosi sljedeću

**O D L U K U**

**o porezima Grada Zadra**

**I.OPĆE ODREDBE**

**Članak 1.**

Ovom se Odlukom utvrđuju vrsta, stopa i visina poreza koji pripadaju Gradu Zadru (u daljnjem tekstu: Grad) te nadležno porezno tijelo za utvrđivanje i naplatu poreza.

**II.VRSTE POREZA**

**Članak 2.**

**Porezi Grada su:**

1.porez na potrošnju i

2.porez na nekretnine.

**Porez na potrošnju**

**Članak 3.**

Porez na potrošnju plaća se po stopi od 3%.

**Porez na nekretnine**

**Članak 4.**

Porez na nekretnine plaća se u iznosu od 1,99 Eur po m2 korisne površine nekretnine.

**III. NADLEŽNOST**

**Članak 5.**

Poslove u svezi s utvrđivanjem, službenim evidentiranjem, nadzorom, naplatom I postupkom ovrhe radi naplate poreza iz odredbe članka 3. Ove Odluke obavljat će Grad Zadar, Upravni odjel za financije.

Poslove u svezi s utvrđivanjem, službenim evidentiranjem, nadzorom, naplatom I postupkom ovrhe radi naplate poreza iz odredbe članka 4. ove Odluke obavljat će Ministarstvo financija, Porezna uprava, Područni ured Zadar.

**IV. PRIJELAZNE I ZAVRŠNE ODREDBE**

**Članak 6.**

Danom stupanja na snagu ove Odluke, prestaje važiti Odluka o porezima Grada Zadra („Glasnik Grada Zadra” br.12/22) i Odluka o izmjeni Odluke o porezima Grada Zadra („Glasnik Grada Zadra“ 15/23).

**Članak 7.**

Postupci u svezi s utvrđivanjem i naplatom poreza započeti prema odredbama Odluke o porezima Grada Zadra („Glasnik Grada Zadra” br.12/22) i odredbama Odluke o izmjeni Odluke o porezima Grada Zadra („Glasnik Grada Zadra“ 15/23) dovršit će se po odredbama tih Odluka.

**Članak 8.**

Ova Odluka objavit će se u “Narodnim novinama” i “Glasniku Grada Zadra”, a stupa na snagu dana osmog dana od dana objave u „Glasniku Grada Zadra“.

*KLASA: 410-01/25-01/02*

*URBROJ: 2198-1-01-25-*

*Zadar, dana\_\_\_\_\_\_\_\_2025. godine*

***GRADSKO VIJEĆE GRADA ZADRA***

***PREDSJEDNIK***

*Marko Vučetić*